ഡുംഡുഭം

മഹാഭാരതത്തിലും കഥാസരിത്‌സാഗരത്തിലും പരാമർശിക്കപ്പെട്ടിട്ടുള്ള ഒരു വിശേഷസർപ്പമാണ് ഡുംഡുഭം. ഡുംഡുഭം എന്ന പദത്തിന്റെ സാധാരണ അർഥം നീർക്കോലി എന്നാണ്. സഹസ്രപാദമഹർഷി ഖഗമമഹർഷിയുടെ ശാപംമൂലം ഡുംഡുഭം എന്ന സർപ്പമായിത്തീർന്നു എന്നാണ് ഐതിഹ്യം. ഖഗമ മഹർഷി ഹോമം ചെയ്തുകൊണ്ടിരുന്നപ്പോൾ സഹസ്രപാദൻ പുല്ല് കൊണ്ടുണ്ടാക്കിയ ഒരു സർപ്പത്തെ നേരമ്പോക്കിനായി ഖഗമന്റെ പുറത്തേയ്ക്കെറിഞ്ഞു. ഭയന്നുപോയ ഖഗമൻ മോഹാലസ്യപ്പെടുകയും, ഉണർന്നപ്പോൾ സഹസ്രപാദനെ സർപ്പരൂപം ധരിക്കട്ടെയെന്ന് ശപിക്കുകയും ചെയ്തു. സഹസ്രപാദൻ ശാപമോക്ഷത്തിനായി അപേക്ഷിച്ചപ്പോൾ രുരു മഹർഷിയെക്കണ്ടാൽ ശാപമോക്ഷം ലഭിക്കുമെന്ന് അറിയിച്ചു. ഡുംഡുഭം പീന്നീട് രുരു മഹർഷിയെ സന്ദർശിക്കുകയും അദ്ദേഹത്തിന് ധർമോപദേശം നൽകിയശേഷം ശാപമുക്തനായിത്തീരുകയും ചെയ്തു എന്നാണ് മഹാഭാരതം ആദിപർവത്തിൽ പരാമർശിച്ചു കാണുന്നത്.

വർഗ്ഗം:മഹാഭാരതത്തിലെ കഥാപാത്രങ്ങൾ